
Tisztelt Képviselő-testület!

I. Előzmények:

Fót Város Önkormányzata fenntartásában jelenleg két óvoda és egy bölcsőde működik, az Apponyi Franciska Óvoda, valamint a Fóti Boglárka Óvoda és Bölcsőde. Az elmúlt időszakban több probléma merült fel az Apponyi Franciska Óvodával kapcsolatban és komoly erőfeszítések árán sikerült megőrizni az intézmény működőképességét. E folyamat során felmerült annak a lehetősége, hogy az Önkormányzat megvizsgálja az intézmények átszervezését, melynek célja
· gazdaságosabb és hatékonyabb szervezet működtetése,
· működési feltételek színvonalának javítása,
· az óvodákban folyó szakmai munka erősítése, összehangolása, egységesítése,
· pedagógia programok összehangolása.

A jelzett szempontok alapján Fót Város Önkormányzat Képviselő-testülete 2022. december 8-án tartott ülésén a 260/2022. (XII.8.) számú elvi döntésével úgy határozott, hogy a fenntartásában működő Apponyi Franciska Óvodát, valamint a Fóti Boglárka Óvoda és Bölcsődét egyesítéssel (beolvadás) át kívánja alakítani. 

2023. februárjában a Képviselő-testület meghatározta az átszervezés főbb irányvonalait, valamint véleményezésre bocsátotta az intézmény és tagintézmények elnevezését, az Alapító Okiratot és az egyes tagintézmények pedagógiai programját tartalmazó tervezetet a nemzeti köznevelésről szóló 2011. évi CXC. törvény (a továbbiakban: Nkt.) 83. § (4) bekezdésében meghatározott szülői szervezet, valamint intézmény alkalmazotti közössége részére.

Az Nkt. 83. § (4) bekezdés értelmében a fenntartó a (3) bekezdésben foglalt döntése előtt ki
kell kérni:
a) az intézmény alkalmazotti közössége,
b) az óvodaszék, az iskolaszék,
c) a szülői szervezet,
d) az iskolai diákönkormányzat,
e)  a nemzetiségi nevelés-oktatásban részt vevő intézmény esetén - ha nem rendelkezik egyetértési joggal - a települési nemzetiségi önkormányzat, érintett települési nemzetiségi önkormányzat hiányában az érintett területi, ennek hiányában az országos nemzetiségi önkormányzat, ennek hiányában az adott nemzetiség helyi egyesületeinek,
h)  a vagyonkezelésében levő ingatlan tulajdonos önkormányzatának
véleményét.
A vélemény kialakításához minden olyan információt hozzáférhetővé kell tenni a véleményezési joggal rendelkezők részére, amely a fenntartói döntés meghozatalához rendelkezésére áll. A vélemény kialakításához - az információk hozzáférhetővé tételének napjától számítva - legalább tizenöt napot kell biztosítani az érdekeltek részére.

A Fóti Közös Önkormányzati Hivatal az összeállított anyagot a Képviselő-testület 22/2023.(II.23.) határozata alapján 2023. március 6-án megküldte az érintettek részére. Ezzel egyidőben az Alapító Okirat módosításának tervezete véleményezés céljából megküldésre került a Magyar Államkincstár részére.
Az óvodák szülői szervezetének és intézményi alkalmazotti közösségének véleménye 2023. március 27-én, illetve 2023. március 28-án érkezett a Hivatalba, mely alapján a jogszabály által előírt kellő idő biztosítva volt.
A Magyar Államkincstár véleménye 2023. március 23. érkezett be a Hivatalba. A Kincstár jellemzően technikai jellegű korrekciókat javasolt az okiratokban.


II. A döntéshez szükséges információk, tájékoztatások:

1. Vélemények
Apponyi Franciska Óvoda szülői szervezete: A szülők örömmel fogadták, hogy a megszűnő körzethatárok optimálisabb létszámelosztást tesznek lehetővé. Fontosnak tartják a homogén csoportok lehetőségét, azaz, hogy azonos korú gyermekek egy csoportba kerüljenek. A szülők álláspontja szerint ez mind a gyermekek, mind a pedagógusok számára könnyebbség lehet. Megnyugtatónak tartják, hogy a meglévő csoportok nem kerülnek átszervezésre. Örömmel fogadták a változatos pedagógiai programokat és azt, hogy a Manó Tanoda továbbra is kiemelten kezeli a gyermekek képességfejlesztését és iskolai felkészítését. Véleményük szerint a tagóvodák pedagógiai programjai közel állnak a családok szemléletéhez.
Összességében a Szülői Szervezet egyöntetűen támogatja az óvodák összevonását.
Apponyi Franciska Óvoda alkalmazotti közössége: Az intézmény alkalmazotti közössége örömmel fogadta a tagóvodák színes, változatos programjainak tervét, valamint a megszűnő körzethatárok véleményük szerint is könnyebbséget jelentenek. Kedvezőnek tekintik, hogy a tagintézmények nagyobb önállóságot kapnak, az esetleges hiányzások és helyettesítések ugyanakkor az átszervezéssel könnyebben kezelhetővé válnak. Az összevonás által létrejöhetnek olyan szakmai munkaközösségek, melyek által az alkalmazottak aktívan bekapcsolódhatnak a város életébe, részesei lehetnek a városi rendezvényeknek. Véleményük szerint további új pályázati lehetőségek nyílhatnak meg az összevont intézmény előtt.
Az alkalmazotti közösség támogatja az intézményi átszervezést.
Fóti Boglárka Óvoda és Bölcsőde szülői szervezete: Az intézmény szülői közössége egyértelműen támogatja az intézményi átszervezést. Remélik, hogy az összevonás által csökkenthetőek valamelyest a csoportlétszámok, kiegyenlítődik az épületek között a gyermekek létszáma. A szülők számára fontos, hogy továbbra is nyitott maradjon az óvoda a szülők számára, emellett kiemelik, hogy a gyermekek fejlődését szolgálja a választható tagintézmény és pedagógiai program lehetősége.
Fóti Boglárka Óvoda és Bölcsőde alkalmazotti közössége: Az alkalmazottak véleménye szerint kedvező, hogy a tagintézmények nagyobb önállóságot kapnak. Azáltal, hogy a tagintézmények különböző pedagógiai program szerint dolgozhatnak lehetőséget biztosít az átjárhatóságra, valamint a szakmai megújulásra.
Az alkalmazotti közösség támogatja az intézményi átszervezést.
II. Alapító Okiratok
A Magyar Államkincstár az Alapító Okiratok véleményezése nyomán jellemzően technikai jellegű – jogszabályon alapuló – módosításokat javasolt, melyek érdemben nem érintik a tervezetet. Felhívták a figyelmet ugyanakkor arra, hogy a Bölcsőde utca 2. szám alatti jelenlegi Fóti Boglárka Óvoda és Bölcsőde székhelye, mely az összevont intézmény székhelye is lesz, nem szerepelhet külön tagóvodaként mivel székhely, így a Bölcsőde utca 2. szám alatti egység Apponyi Franciska Egyesített Óvoda és Bölcsőde elnevezést kapja.
2023. március 28-án kérelem érkezett az Apponyi Franciska Óvodától, hogy a Fruzsina utcai egységnek szeretnék kérni az Apponyi Franciska Tagóvoda nevet. A kérést megvizsgáltuk, azonban sajnos nem teljesíthető, mert az intézménynek és tagintézménynek nem lehet ugyanaz az elnevezése. Ennek nyomán egyeztettünk annak a lehetőségéről, hogy Apponyi Franciska Egyesített Óvoda és Bölcsőde telephelye a Fruzsina utca 4. szám alatt legyen, a Bölcsőde utca 2. szám alatti egység pedig így Boglárka Tagóvoda lehet, azonban mivel a tényleges központi ügyintézés (irodák, adminisztráció stb.) a Bölcsőde utcában van, így ez a megoldás sem lehetséges. 
Az egyeztetést követően a Fruzsina utcai egység kérte, hogy a Gesztenye Tagóvoda helyett Gyöngykaláris Tagóvoda lehessen.
III. Körzethatárok
Az Nkt. 49. § (3) bekezdés szerint a települési önkormányzat közzéteszi az óvoda felvételi körzetét, valamint az óvoda nyitva tartásának rendjét. Az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda).
A hivatkozott jogszabályhely értelmében a fenntartó Képviselő-testület feladata az óvodai körzethatár meghatározása.
IV. 2023/2024-es nevelési évre vonatkozó óvodai csoportszám és csoportlétszám
Az Nkt. 25. § (7) bekezdése alapján a fenntartónak lehetősége van dönteni az óvodai csoportra megállapított létszám húsz százalékkal történő túllépéséről. Az intézményvezetők tájékoztatása alapján – a jelenlegi férőhely számok figyelembe vételével – kérelmet nyújtottak be a 2023/2024. nevelési évre az óvodai csoportlétszámok túllépésének engedélyezésére. Tekintettel arra, hogy ez a döntés is intézményi átszervezésnek minősül, a fenntartónak tárgyév május 31. napjáig kell döntést hozni a kérdésben.
Az Nkt. 83. § (2) d) pontja alapján a fenntartó meghatározza az adott nevelési évben indítható óvodai csoportok számát. Fót Város Önkormányzat Képviselő-testületének a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról szóló 14/2020 (IX.28.) önkormányzati rendelet 2. melléklete alapján az óvodai csoportok számának meghatározása a Pénzügyi, Jogi és Gazdasági Bizottság hatáskörébe tartozik, ugyanakkor figyelemmel az intézményekkel kapcsolatos döntésekre, célszerű együtt dönteni valamennyi átszervezési javaslatról. (A hatályos szabályozás lehetővé teszi, hogy a Képviselő-testület magához vonjon olyan hatáskör gyakorlást, amelyet korábban másra, pl. a bizottságára átruházott.)
Jelenleg a Fóti Boglárka Óvoda és Bölcsőde intézményben 14 csoport működik, az Apponyi Franciska Óvodában 12 csoport működik. Az intézményvezetők nem javasoltak csoportszám változtatást, ezért javasolt az Apponyi Franciska Egyesített Óvoda és Bölcsőde esetében 26 csoportszámot meghatározni.
Nkt. 25. § (7)  Az óvodai csoportok, iskolai osztályok, kollégiumi csoportok minimális, maximális és átlaglétszámát a 4. melléklet határozza meg. Az óvodai csoportra, iskolai osztályra, kollégiumi csoportra megállapított maximális létszám a nevelési év, illetve a tanítási év indításánál a fenntartó engedélyével legfeljebb húsz százalékkal átléphető, továbbá függetlenül az indított osztályok, csoportok számától, akkor is, ha a nevelési év, tanítási év során az új gyermek, tanuló átvétele, felvétele miatt indokolt. A minimális létszámtól csak akkor lehet eltérni, ha azt az óvodai, tanulói jogviszony nevelési, tanítási év közben történő megszűnése indokolja. A művészeti felsőoktatási intézmény által fenntartott nyolc évfolyamos gimnázium osztályainak minimális, maximális és átlaglétszámát a szakgimnázium (művészeti) létszámkeretei szerint kell meghatározni. Az Arany János Tehetséggondozó Programban és az Arany János Kollégiumi Programban a minimális osztály-, illetve kollégiumi csoportlétszámtól legfeljebb húsz százalékkal el lehet térni.
Nkt. 83. § (2) A fenntartó
 a)  e törvényben foglalt keretek között – a tankerületi központ, valamint az állami felsőoktatási intézmény által fenntartott köznevelési intézmény kivételével – dönt a köznevelési intézmény létesítéséről, nevének megállapításáról, gazdálkodási jogköréről, átszervezéséről, megszüntetéséről, alapfeladatának módosításáról, fenntartói jogának átadásáról,
 b)  dönt az óvodába történő jelentkezés módjáról, az óvodai általános felvételi időpontról, az óvoda heti és éves nyitvatartási idejének meghatározásáról,
 c)  meghatározza a köznevelési intézmény költségvetését, továbbá – tankerületi központ által fenntartott köznevelési intézmény kivételével – a kérhető térítési díj és tandíj megállapításának szabályait, a szociális alapon adható kedvezmények feltételeit,
 d) meghatározza az adott nevelési évben indítható óvodai csoportok számát, az adott tanítási évben az iskolában indítható osztályok, a kollégiumban szervezhető csoportok számát,
 e)  ellenőrizheti a köznevelési intézmény gazdálkodását, működésének törvényességét, hatékonyságát, a szakmai munka eredményességét, nevelési-oktatási intézményben továbbá a gyermek- és ifjúságvédelmi tevékenységet, a tanuló- és gyermekbaleset megelőzése érdekében tett intézkedéseket; ha a fenntartó nem települési önkormányzat, a tanuló- és gyermekbalesetet jelenti a nevelési-oktatási intézmény székhelye szerint illetékes köznevelési feladatokat ellátó hatóságnak,
 f) a köznevelési intézmény vezetőjének megbízása, kinevezése, a megbízás visszavonása, a jogviszony megszüntetésének jogával kapcsolatos, e törvényben foglalt korlátozó rendelkezések keretei között gyakorolja a munkáltatói jogokat a köznevelési intézmény vezetője felett,
 g) jóváhagyja a köznevelési intézmény tantárgyfelosztását, továbbképzési programját,
 h) értékeli a nevelési-oktatási intézmény pedagógiai programjában meghatározott feladatok végrehajtását, a pedagógiai-szakmai munka eredményességét,
 i) ellenőrzi a pedagógiai programot, a házirendet, valamint a SZMSZ-t.
A fentiek alapján az alábbi határozati javaslatokat terjesztem a tisztelt Képviselő-testület elé.

[bookmark: _Hlk20984187]III. Határozati javaslat:
…/2023.(IV.27.) KT

Fót Város Önkormányzat Képviselő-testülete úgy dönt, hogy a fenntartásában működő Fóti Boglárka Óvoda és Bölcsődét (2151 Fót, Bölcsőde u. 1.) és Apponyi Franciska Óvodát (2151 Fót Fruzsina utca 4.) beolvadással egyesíti 2023. augusztus 1. napjától úgy, hogy az Apponyi Franciska Óvoda beolvad a Fóti Boglárka Óvoda és Bölcsőde intézménybe, a Fóti Boglárka Óvoda és Bölcsőde intézmény elnevezése pedig Apponyi Franciska Egyesített Óvoda és Bölcsőde lesz.

Felelős: polgármester
Határidő: 2023. július 31.




IV. Határozati javaslat:
…/2023.(IV.27.) KT

[bookmark: _Hlk83885310]1./ Fót Város Önkormányzat Képviselő-testülete elfogadja a Fóti Boglárka Óvoda és Bölcsőde Alapító Okiratának módosítását a határozat 1. melléklete szerinti tartalommal, valamint elfogadja az Apponyi Franciska Egyesített Óvoda és Bölcsőde Alapító Okiratának egységes szerkezetbe foglalt változatát a határozat 2. melléklete szerinti tartalommal.

2./ Fót Város Önkormányzat Képviselő-testülete elfogadja az Apponyi Franciska Óvoda Megszüntető Okiratát a határozat 3. melléklete szerinti tartalommal.

3./ Fót Város Önkormányzat Képviselő-testülete felhatalmazza a jegyzőt a Módosító, Alapító és Megszüntető Okiratok módosításával összefüggő esetleges hiánypótlási eljárásban történő javítások előkészítésére, valamint felhatalmazza a polgármestert hiánypótlási eljárásban történő javításokat követően intézkedjen az Alapító Okiratok módosításának benyújtásáról a Magyar Államkincstár felé.
Felelős: 1./- 2./pont: polgármester, 3./ pont: polgármester és jegyző
Határidő: 1./-2./ pont: azonnal, 3./ pont: 2023. július 31.

V. Határozati javaslat:
…/2023.(IV.27.) KT

Fót Város Önkormányzat Képviselő-testülete az Apponyi Franciska Egyesített Óvoda és Bölcsőde 2023/2024-es nevelési évre vonatkozó körzethatárát Fót Város teljes közigazgatási területére vonatkozóan határozza meg.

Felelős: polgármester
Határidő: 2023. augusztus 31.

VI. Határozati javaslat:
…/2023.(IV.27.) KT

1./ Fót Város Önkormányzat Képviselő-testülete a nemzeti köznevelésről szóló 2011. évi CXC. tv. 25. § (7) bekezdése alapján hozzájárul a 2023/2024. nevelési évre az Apponyi Franciska Egyesített Óvoda és Bölcsőde intézmény esetében az óvodai csoportlétszámok 20 %-kal történő emeléséhez.

2./ Fót Város Önkormányzat Képviselő-testülete a nemzeti köznevelésről szóló 2011. évi CXC. tv. 83. § (2) d) pontja alapján az Apponyi Franciska Egyesített Óvoda és Bölcsőde intézmény részére a 2023/2024. nevelési évben 26 óvodai csoport indítását engedélyezi. 

Felelős: 1./-2./ pont: polgármester
Határidő: 1./-2./ pont: 2023. augusztus 31.

Jogszabályi hivatkozás:
· nemzeti köznevelésről szóló 20211. évi CXC. törvény
· az államháztartásról szóló 2011. évi CXCV. törvény 24. § (1) bekezdése
· az államháztartásról szóló törvény végrehajtásáról szóló 368/2011 (XII.31.) Korm. rendelet 
· Magyarország helyi önkormányzatairól szóló 2011. évi CLXXXIX. törvény 


Az előterjesztés mellékletei: 
1. melléklet: Fóti Bolgárka Óvoda és Bölcsőde Alapító Okirat módosítása (egyben a határozat 1. melléklete)
2. mellékelt: Fóti Boglárka Óvoda és Bölcsőde Alapító Okirat egységes szerkezetben (egyben a határozat 2. melléklete)
3. melléklet: Apponyi Franciska Óvoda Megszüntető Okirata (egyben a határozat 3. melléklete)
4. melléklet: Apponyi Franciska Óvoda szülői szervezetének véleménye
5. melléklet: Apponyi Franciska Óvoda alkalmazotti közösségének véleménye
6. melléklet: Fóti Boglárka Óvoda és Bölcsőde szülői szervezetének véleménye
7. melléklet: Fóti Boglárka Óvoda és Bölcsőde alkalmazotti közösségének véleménye

